官俸初罷親故見憂以詩諭之
作者：白居易
朝代：唐

paragraphs: 七年爲少傅，品高俸不薄。
乘軒已多慙，況是一病鶴。
又及懸車歲，筋力轉衰弱。
豈以貧是憂，尚爲名所縛。
今春始病免，纓組初擺落。
蜩甲有何知，雲心無所著。
囷中殘舊穀，可備歲饑惡。
園中多新蔬，未至食藜藿。
不求安師卜，不問陳生藥。
但對丘中琴，時開池上酌。
信風舟不繫，掉尾魚方樂。
親友不我知，而憂我寂寞。